ເນໂຕ້ໂຈມຕີໃກ້ໆບ້ານພັກ Gadhafi ໃນນະຄອນຫຼວງ ລີເບຍ
ອົງການເນໂຕ້ ທຳການໂຈມຕີ ທາງອາກາດຕື່ມອີກ ໃກ້ໆບ້ານພັກຂອງທ່ານ Gadhafi ໃນນະຄອນຫຼວງຕຣີໂປລີ
ເຮືອບິນລົບອາຍພົ່ນຂອງອົງການເນໂຕ້ໄດ້ຖິ້ມລະເບີດໂຈມຕີບໍລິເວນໃກ້ໆບ້ານພັກຂອງຜູ້ນຳ ລີເບຍທ່ານ Moammar Gadhafi ໃນນະຄອນຫຼວງຕຣີໂປລີໃນຕອນເຊົ້າມືດຂອງວັນພະ ຫັດມື້ນີ້ ສຽງລະເບີດຂະໜາດແຮງທີ່ດັງຂຶ້ນເປັນລຳດັບໄດ້ສັ່ນສະເທືອນນະຄອນຫຼວງຂອງລີເບຍແລະ ມີການແນມເຫັນຄວັນກຸ້ມຂຶ້ນ ຈາກຄຸ້ມ Bab-al-Aziziya ທີ່ຢູ່ໃກ້ໆບ້ານພັກຂອງທ່ານ Ga- dhafi ຍັງບໍ່ທັນເປັນທີ່ຈະແຈ້ງເທື່ອວ່າລະເບີດໄດ້ຕົກໃສ່ບ່ອນໃດແທ້ແລະກໍຍັງບໍ່ທັນມີລາຍງານຂ່າວ ໃດໆກ່ຽວກັບຜູ້ບາດເຈັບລົ້ມຕາຍ ເຮືອບິນລົບຂອງອົງການເນໂຕ້ ໄດ້ໂຈມຕີຊໍ້າແລ້ວຊໍ້າອີກ ຕໍ່ບໍລິເວນໃກ້ໆບ້ານພັກຂອງທ່ານ Gadhafi ບ່ອນທີ່ໄດ້ມີການຈັດການໂຮມຊຸມນຸມຂຶ້ນເປັນປະຈໍາທຸກໆຄືນເພື່ອສະໜັບສະໜຸນ ທ່ານ Gadhafi ທີ່ໄດ້ປົກຄອງປະເທດມາເປັນເວລາດົນ ກວ່າ 4 ທົດສະວັດແລ້ວນັ້ນ ໃນຕອນເຊົ້າຂອງວັນພຸດວານນີ້ ກຳລັງທີ່ຈົງຮັກພັກດີຕໍ່ຜູ້ນຳລີເບຍ ໄດ້ຍິງຖະຫຼົ່ມທີ່ຕັ້ງຂອງ ພວກກະບົດໃນເຂດພູຜາທາງພາກຕາເວັນຕົກຂອງປະເທດ ຂະນະດຽວກັນພວກກະບົດໄດ້ບຸກຄືບໜ້າຈາກເມືອງທ່າ Misrata ໄປຍັງເມືອງ Zlitan ຊຶ່ງ ຕັ້ງຫ່າງຈາກນະຄອນຫຼວງຕຣີໂປລີ ໄປທາງກໍ້າຕາເວັນອອກປະມານ 135 ຫຼັກກິໂລແມັດ